પ્રથમ રથયાત્રામાં ત્રણેય રથ નાળિયેરના ઝાડનાં પાંદડાં અને છાલથી શણગારવામાં આવ્યા હતા. શણગાર પણ ખલાસી કોમના સભ્યો જ કરતા અને નરસિંહદાસ મહારાજ માર્ગદર્શન આપતા. તે સમયે સાબરમતી નદીનો પટ વિશાળ હતો. મંદિરની નજીક જ પાણી હિલોળા લેતું હતું. સૌપ્રથમ રથયાત્રાની આવી વિગતો જાણીને આજની રથયાત્રાની સરખામણી કદી ન થઈ શકે. પ્રથમ રથયાત્રામાં માત્ર બે જ બ્રિટિશ અધિકારીઓ ઘોડા પર રહેતા જ્યારે આજે પોલીસોનો કાફલો ખડકી દેવાય છે. આજની રથયાત્રા ધાર્મિકતાના મહત્ત્વ કરતાં સુરક્ષાને અગ્રેસરતા અપાય છે.